บัณฑูรชี้โพรงเร่งสร้างงาน ฟื้นการศึกษา
&#8220;บัณฑูร&#8221; ชี้โจทย์สำคัญรัฐบาลใหม่ต้องเร่งสร้างงาน ลดความเหลื่อมล้ำ พัฒนาการศึกษา
18 ส.ค. 2554

“บัณฑูร” ชี้โจทย์สำคัญรัฐบาลใหม่ต้องเร่งสร้างงาน ลดความเหลื่อมล้ำ พัฒนาการศึกษา 
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย กล่าวว่า โจทย์สำคัญที่รัฐบาลชุดใหม่จะต้องเร่งแก้ไข คือ เรื่องสภาวะทางเศรษฐกิจซึ่งต้องทำให้ประชาชนมีอาชีพและมีเสถียรภาพทางรายได้ และดูแลปัญหาสภาวะทางสังคมที่มีความเหลื่อมล้ำ 
ขณะเดียวกันก็จะต้องให้ความสำคัญกับระบบการศึกษาควบคู่ไปด้วย ไม่ควรเปลี่ยนแปลงนโยบายด้านการศึกษาบ่อยๆ 
“เรื่องตัวรัฐมนตรีใครจะเป็นก็เป็นไป ใครจะไม่เห็นด้วยหรือร้องยี้ก็ได้ ประชาชนมีสิทธิแสดงความเห็นได้ อย่างไรก็ตามตั้งความหวังว่ารัฐบาลควรให้ความสำคัญกับการศึกษามากกว่านี้ ไม่ใช่บอกว่าการศึกษาเป็นเรื่องสำคัญแต่กระทรวงศึกษาเป็นกระทรวงเกรดบี แถมเปลี่ยนรัฐมนตรีบ่อยยิ่งกว่าเปลี่ยนผ้าอนามัยเสียอีก ต้องทำให้คนเข้าถึงการศึกษาได้มากขึ้น เศรษฐกิจกับการศึกษาต้องพัฒนาควบคู่กันไป” นายบัณฑูร กล่าว
นายบัณฑูร กล่าวอีกว่า สำหรับการดำเนินนโยบายประชานิยมนั้น ต้องดูแลให้มีความพอดี โดยสามารถคำนวณความพอดีได้จากฐานะทางการเงินการคลังของประเทศ